કસરત- યોગ વગરનો પોદળો એવો હું ક્યારે પથારીમાં પડીશ ખબર છે. હું એજ કોમન મેન છું જે બધું જાણું છું. મારા શરીરને રોગ ના થાય એના કરતા એને સજાવવાના ખર્ચા કરવા મને વધુ ગમે છે, મને એન્ટીબાયોટિક ચણા મમરાની જેમ ફાકવી ગમે છે પણ ઉકાળાને આઉટડેટેડ ગણી મજાક ઉડાડી હું મારા જ પગ પર લઘુશંકા કરું છું એ પણ ખબર છે. જેમ ઘાણીનો બળદ જીવનમાં લાખો કિલોમીટર ફરે પણ એ ઘાણી થી દુર જતો નથી એમ મારા જ વાડાઓ છોડ્યા વગર હું જીવનનું અંતિમ સત્ય નહીં સમજી શકું એ પણ ખબર છે. હું જ કોમન મેન છું જેમણે હલકા વેપારી બની પોતાના જ હવા-પાણી-ખોરાક-શરીર બગાડ્યા છે. હું એજ કોમનમેન છું જેણે વેપારી બની ભેળસેળ કરીને કેન્સર, ડાયાબીટીસ, હદયરોગને ઘેર ઘેર પહોંચાડ્યા છે. હું એજ કોમનમેન છું જેણે અનેક માધ્યમોથી તમારા મગજ અને સમાજને બગાડ્યા છે. હું જ મારા ખુદના અને સમાજ ના અધ:પતન માટે જવાબદાર છું, ખાડો ખોદનાર હું ને સુવાનું પણ મારે જ છે એ જાણનાર કોમનમેન હું જ છું.